Ibunipun, tuwin garwanipun Radèn Adipati Sindurêja ingkang kawitan, punika ugi darah Têmuirêng, saha sarêng sedanipun, kasarèkakên ing Têmuirêng, sakilènipun (Têmuirêng Karanganom) ingkang dados mardikan punika, paranipun pasareanipun Nyai Kêrên.§ Dumugi panutupipun sêrat punika, kula dèrèng angsal sasêrêpan uruting tumêrahipun Kyai Agêng Atasangin, dumugènipun Radèn Adipati Sindurêja, tuwin dumugi Nyai Kêrên ing nginggil wau, kajawi amung pinanggih katranganipun ing sawatawis, kados ingkang badhe kapratelakakên wontên ing ngandhap.